32004R2139
L 369/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2139/2004 НА КОМИСИЯТА
от 8 декември 2004 година
за промяна и прилагане на Регламент (ЕИО) № 571/88 на Съвета и за изменение на Решение 2000/115/ЕО на Комисията с оглед организирането на изследванията на Общността на структурата на земеделските стопанства през 2005 и 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 571/88 на Съвета от 29 февруари 1988 г. относно организирането на изследванията на Общността на структурата на земеделските стопанства (1), и по-специално член 8, параграфи 1 и 4 от него, и точка 5 от приложение II към него,
като има предвид, че:
(1)
Присъединяването на Чешката република, Естония, Кипър, Латвия, Литва, Унгария, Малта, Полша, Словения и Словашката република на 1 май 2004 г. налага необходимостта да се измени списъкът от характеристики, посочен в приложение I към Регламент (ЕИО) № 571/88.
(2)
Новата цел за постигането на устойчива обща селскостопанска политика изисква повече информация, по-специално за развитието на селските райони.
(3)
В съответствие с Регламент (ЕО) № 1059/2003 на Европейския парламент и на Съвета от 26 май 2003 г. относно установяване на обща класификация на териториалните единици за статистически цели (NUTS) (2), за цялата статистика на държавите-членки, разбита по териториални единици, трябва да се използва класификацията NUTS. Следователно, за целите на общите анкети за структурата на земеделските стопанства (наричани по-нататък общи анкети за структурата на земеделските стопанства), регионите и областите трябва да бъдат определени в съответствие с класификацията NUTS.
(4)
Сроковете за съобщаване на валидираните индивидуални данни, извлечени от анкетите за структурата на земеделските стопанства се определят от Комисията, като се взема под внимание фактът, че графикът за извършване на работата по наблюденията се различава между държавите-членки.
(5)
Както самият Регламент (ЕИО) № 571/88, така и решението, определящо дефинициите и обясненията, отнасящи се до този регламент, а именно Решение 2000/115/ЕО на Комисията (3), следователно, следва да бъдат съответно изменени.
(6)
Мерките, предвидени в настоящия регламент, са в съответствие със становището на Постоянния комитет по земеделска статистика, създаден с Решение 72/279/ЕИО на Съвета (4),
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕИО) № 571/88 се заменя с текста, посочен в приложението към настоящия регламент.
Член 2
Решение 2000/115/ЕО се изменя, както следва:
1.
Приложение I се заменя с текста, посочен в приложение II към настоящия регламент.
2.
Приложение IV се заличава.
Член 3
1. За целите на изследванията за структурата на стопанствата през 2005 г. и 2007 г. регионите са териториалните единици NUTS 2, както е посочено в Регламент (ЕО) № 1059/2003.
Като изключение от правилата, за Германия регионите са териториалните единици NUTS 1, както е посочено в цитирания регламент.
2. За целите на анкетите за структурата на стопанствата през 2005 г. и 2007 г., областите са териториалните единици NUTS 3, както е посочено в Регламент (ЕО) № 1059/2003.
Чрез дерогация, за Германия областите са териториалните единици NUTS 2, както е посочено в цитирания регламент.
3. За целите на изследванията за структурата на стопанствата през 2005 г. и 2007 г., общините са по-малките административни единици, както е посочено в приложение III към Регламент (ЕО) № 1059/2003. Държавите-членки посочват общината за всяко наблюдавано стопанство.
Член 4
Държавите-членки съобщават валидираните индивидуални данни от общия преглед на структурата на стопанствата през 2005 г. и 2007 г. в съответствие с графика, определен в приложение III към настоящия регламент.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 декември 2004 година.